CELEX: 32019R1391
Language: ro
Date: 2019-09-06 00:00:00
Title: Regulamentul de punere în aplicare (UE) 2019/1391 al Comisiei din 6 septembrie 2019 de modificare a Regulamentului (CE) nr. 1218/1999 privind clasificarea anumitor mărfuri în Nomenclatura combinată și de abrogare a Regulamentului de punere în aplicare (UE) nr. 670/2013

10.9.2019   
               
               
                  RO
               
               
                  Jurnalul Oficial al Uniunii Europene
               
               
                  L 233/1
               
            
         REGULAMENTUL DE PUNERE ÎN APLICARE (UE) 2019/1391 AL COMISIEI
         din 6 septembrie 2019
         de modificare a Regulamentului (CE) nr. 1218/1999 privind clasificarea anumitor mărfuri în Nomenclatura combinată și de abrogare a Regulamentului de punere în aplicare (UE) nr. 670/2013
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:
         
                     (1)
                  
                  
                     Prin Regulamentul (CE) nr. 1218/1999 al Comisiei (2), un pavilion de grădină măsurând 3 m × 3 m, constituit dintr-o învelitoare fabricată din țesătură groasă de bumbac 100 %, care prezintă stâlpi metalici ce formează cadrul său și cu dispozitive de tensionare prin intermediul cărora poate fi fixat pe sol, a fost clasificat la codul NC 6306 91 00 drept „alte articole de camping”, deoarece era deschis pe toate cele patru laturi. Codul NC pentru această categorie de produse s-a modificat în urma modificărilor aduse codurilor din Sistemul armonizat și din Nomenclatura combinată, iar Regulamentul (CE) nr. 1218/1999 a fost modificat prin Regulamentul de punere în aplicare (UE) nr. 441/2013 (3) pentru a indica noul cod NC 6306 90 00. Prin Regulamentul de punere în aplicare (UE) nr. 670/2013 (4), Comisia a clasificat un articol care are aspectul esențial al unui pavilion exterior, dar este prezentat fără cadru, stâlpi sau accesorii, la codul NC 6306 90 00 drept „alte articole de camping”, deoarece nu are părți laterale sau pereți care să permită formarea unei incinte.
                  
               
                     (2)
                  
                  
                     În cadrul celei de-a 62-a sesiuni ale sale din septembrie 2018, Comitetul Sistemului armonizat al Organizației Mondiale a Vămilor (OMV) a aprobat avizul de clasificare 6306.22/1 de clasificare a unui produs numit foișor temporar, măsurând aproximativ 3 m × 3 m × 2,50 m și constând într-un schelet din tuburi de oțel cu piese de legătură și picioare din material plastic și un acoperiș care acoperă cele patru colțuri. Foișorul este deschis pe toate cele patru laturi și nu este ancorat ferm pe sol. El a fost clasificat în SA la subpoziția 6306 22, care corespunde codului NC 6306 22 00.
                  
               
                     (3)
                  
                  
                     Având în vedere caracteristicile identice sau foarte asemănătoare ale produsului cu articolele descrise în Regulamentul (CE) nr. 1218/1999 și în Regulamentul de punere în aplicare (UE) nr. 670/2013, clasificarea tarifară a articolelor, astfel cum figurează în anexa la regulamentele respective, nu este în conformitate cu avizul de clasificare 6306.22/1 al Comitetului Sistemului armonizat al Organizației Mondiale a Vămilor.
                  
               
                     (4)
                  
                  
                     În virtutea Deciziei 87/369/CEE a Consiliului (5), Uniunea este parte contractantă la Convenția internațională privind Sistemul armonizat de denumire și codificare a mărfurilor (cunoscut sub denumirea de „Sistemul armonizat” sau „SA”), elaborat de Consiliul pentru Cooperare Vamală (cunoscut ca „OMV”). Avizele de clasificare emise de Comitetul Sistemului armonizat sunt, în principiu, instrumente de orientare pentru măsurile tarifare ale Uniunii.
                  
               
                     (5)
                  
                  
                     Pentru a asigura uniformitatea interpretării și a aplicării Sistemului armonizat la nivel internațional și având în vedere faptul că decizia Comitetului Sistemului armonizat este conformă cu textul subpoziției 6306.22 din SA, Uniunea ar trebui să aplice avizul de clasificare 6306.22/1 al Comitetului Sistemului armonizat al Organizației Mondiale a Vămilor.
                  
               
                     (6)
                  
                  
                     Temeiul juridic și procedura de adoptare pentru modificarea Regulamentului (CE) nr. 1218/1999 și pentru abrogarea Regulamentului de punere în aplicare (UE) nr. 670/2013 sunt aceleași. Prin urmare, este oportun să se adopte un act unic în acest scop.
                  
               
                     (7)
                  
                  
                     Prin urmare, Regulamentul (CE) nr. 1218/1999 trebuie modificat în consecință.
                  
               
                     (8)
                  
                  
                     Prin urmare, Regulamentul de punere în aplicare (UE) nr. 670/2013 trebuie abrogat.
                  
               
                     (9)
                  
                  
                     Măsurile prevăzute de prezentul regulament sunt conforme cu avizul Comitetului Codului Vamal,
                  
               ADOPTĂ PREZENTUL REGULAMENT:
         
            Articolul 1
            În anexa la Regulamentul (CE) nr. 1218/1999, rândul corespunzător punctului 6 din tabel se elimină.
         
         
            Articolul 2
            Regulamentul de punere în aplicare (UE) nr. 670/2013 se abrogă.
         
         
            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 6 septembrie 2019.
            
               
                  Pentru Comisie,
               
               
                  Pentru Președinte,
               
               Stephen QUEST
               
                  Director general
               
               
                  Direcția Generală Impozitare și Uniune Vamală
               
            
         
         
            (1)  JO L 269, 10.10.2013, p. 1.
         
            (2)  Regulamentul (CE) nr. 1218/1999 al Comisiei din 14 iunie 1999 privind clasificarea anumitor mărfuri în Nomenclatura combinată (JO L 148, 15.6.1999, p. 9).
         
            (3)  Regulamentul de punere în aplicare (UE) nr. 441/2013 al Comisiei din 7 mai 2013 de modificare sau de abrogare a anumitor regulamente privind clasificarea mărfurilor în Nomenclatura combinată (JO L 130, 15.5.2013, p. 1).
         
            (4)  Regulamentul de punere în aplicare (UE) nr. 670/2013 al Comisiei din 9 iulie 2013 privind clasificarea anumitor mărfuri în Nomenclatura combinată (JO L 193, 16.7.2013, p. 2).
         
            (5)  Decizia 87/369/CEE a Consiliului din 7 aprilie 1987 privind încheierea Convenției internaționale privind Sistemul armonizat de denumire și codificare a mărfurilor, precum și a protocolului de modificare a acesteia (JO L 198, 20.7.1987, p. 1).